Business – T Roos
WAARDASIE VAN VOORKEURAANDELE
Wanneer dit kom by inkomstebelasting, veroorsaak die kwessie van waardasie van aandele dikwels 'n groot mate van onsekerheid, veral waar aandele nie op 'n erkende beurs verhandel word nie. Alhoewel die Agtste Skedule van die Inkomstebelastingwet in paragraaf 31 'n bietjie leiding gee oor die markwaarde van sekere bates, is die 'allesinsluitende' metode die prys wat verkry sou kon word by die verkoop van 'n bate tussen 'n gewillige koper en 'n gewillige verkoper wat op armlengte in die oop mark handel.
Die reëls van kapitaalwinsbelasting bepaal dat persone op die datum van hulle dood geag word hul bates van die hand te sit (behalwe vir 'n beperkte getal uitsluitings) vir 'n bedrag gelykstaande aan die markwaarde van daardie bates. Markwaarde, en hoe dit bepaal moet word, is dus 'n baie belangrike oorweging.
Die Hoogste Hof van Appèl het onlangs in CSARS v The Executors of Estate Late Sidney Ellerine 2018 ZASCA 39 'n bietjie meer leiding gegee oor die waardasie van voorkeuraandele in so 'n geval, deur die regte wat op daardie voorkeuraandele betrekking het, te oorweeg. Die Suid-Afrikaanse Inkomstediens (SAID) het aangevoer dat ten tye van die oorledene se dood hy geregtig was om voorkeuraandele wat hy in 'n maatskappy gehou het, te omskep in gewone aandele en dat die aandele op daardie basis gewaardeer moes word. Dit was 'n belangrike oorweging, aangesien dit die verskil gemaak het tussen die aandele wat ter waarde van R563 miljoen gewaardeer is, teenoor die nominale waarde van R112 000.
Nadat die Belastinghof aanvanklik bevind het dat die oorledene nie geregtig was om die voorkeuraandele in gewone aandele te omskep nie, het die Hoogste Hof van Appèl sekere wysigings wat in die maatskappy se Memorandum van Inkorporasie (soos dit toe was) aangebring is, asook twee spesiale resolusies, oorweeg. Feitelik, op grond van hierdie dokumente, het die hof bevind dat die oorledene inderdaad geregtig was om die voorkeuraandele op die datum van sy dood om te skakel na gewone aandele. Die aandele moes dus op R563 miljoen gewaardeer word, in plaas van R112 000.
Daar is twee belangrike lesse wat uit hierdie uitspraak geleer kan word. Eerstens, die presedent wat geskep is dat waar 'n persoon die reg het om voorkeuraandele tot gewone aandele te omskep, die voorkeuraandele op daardie basis gewaardeer moet word.
Tweedens moet die ware bedoeling van partye weerspieël word in die bewoording en konstruksie van alle dokumente. Die regspan vir die respondent in die Ellerine-saak het sterk geargumenteer dat 'n doelgerigte en kontekstuele benadering gevolg moet word by die oorweging van die Memorandum van Inkorporasie en spesiale resolusies. Die hof was egter nie oortuig nie en het aangedui dat alhoewel bedoeling belangrik is, die basiese interpretasie gemaak moet word met verwysing na wat opgeteken is. Belastingbetalers word aangemoedig om professionele advies te verkry voor die uitvoering van ooreenkomste om te verseker dat hulle ware bedoeling en die doel waarvoor hulle uitvoering gee aan dokumente, duidelik blyk uit die bewoording wat gebruik word.
Soos gesien kan word uit die Ellerine-saak kan versuim om dit te doen, baie duur wees.
 Nr. 58 van 1962
August 7, 2018 / nitascha / 0 Comments
May 9, 2018 / nitascha / 0 Comments
'n Besigheidswaardasie wat behoorlik oorweeg is kan die eerste stap in vele noodsaaklike besigheidsprosesse en – aktiwiteite wees. Alhoewel daar baie voorbeelde is, kan dit byvoorbeeld die verkryging van 'n koop – en verkoopbeleid of fasilitering van 'n herstruktureringsproses insluit.
Die inisiëring van onderhandelinge tydens 'n transaksie oor die verkoop van 'n besigheid bly egter waarskynlik die algemeenste stimulus vir die waardasie van 'n besigheid, en vir baie besigheidseienaars mag sodanige gebeurtenis die eerste en enigste keer wees dat die gedagte om 'n besigheidswaardasie uit te voer, opkom.
Besigheidwaardasies word dus dikwels as die doel, eerder as die middel tot 'n doel, behandel.
Om 'n suksesvolle besigheid te laat groei vereis 'n geweldige tydsbelegging. As dit reg gedoen word, is hierdie belegging egter geregverdig aangesien geen ander belegging die potensiaal het om jou tydsbelegging oor die langtermyn beter te beloon as 'n suksesvolle besigheid nie. Om hierdie rede het ons dit nog altyd eienaardig gevind wanneer besigheidseienaars bereid is om te wag tot net voor verkoop, voordat dit belangrik geag word om die waarde van hulle planne, tyd (dikwels jare), pogings, ens. te kwantifiseer.
Dit is waarskynlik hier waar die waarde van behoorlike waardasie meestal oor die hoof gesien word. Ons is geneig om waardasie as die doel te beskou, terwyl dit miskien eerder as 'n leidende sleutelprestasie-aanwyser beskou moet word op die reis na gemaklike aftrede of uiteindelike uittrede uit 'n besigheid, ongeag wat die rede vir uittrede mag wees. Waardasies behoort die middele tot 'n doel te wees wat aangewend word om besluitneming en strategiese proses te ondersteun, nie wanneer jy gereed is om te verkoop nie, maar eerder terwyl dit nog moontlik is om positiewe aanpassings aan jou besigheid te maak.
In hierdie verband beveel ons gewoonlik aan dat 'n besigheidswaardasie ten minste jaarliks uitgevoer word, al word dit net in interne prosesse aangewend as 'n sleutelprestasie-aanwyser. Deur hierdie benadering te volg kan prestasie en groei periodiek gemeet word en die nodige strategiese en operasionele aanpassings kan gemaak word terwyl daar steeds tyd is om waarde toe te voeg deur goeie en omsigtige besigheidsbesluite te neem.
Dit is belangrik om daarop te let dat die waarde van 'n waardasie beperk is tot die kwaliteit van die interpretasie en toepassing daarvan. Dit is belangrik dat 'n waardasie gefokusseerde optrede vereis en dit is dus altyd 'n goeie idee om 'n betroubare en ervare finansiële adviseur by jou strategiese sowel as finansiële prosesse te betrek.
November 22, 2017 / nitascha / 0 Comments
Om 'n suksesvolle besigheid te hê, beteken om seker te maak dat dit aanhou groei. Sonder groei, sal jou besigheid uiteindelik droogloop en stagneer. Maar, met die bykomende verantwoordelikheid om jou besigheid te handhaaf en te sorg dat alles glad verloop, kan dit moeilik wees om te weet waar om besigheidsgroei te soek.
Kyk uit vir kostebesparings
Hierdie punt is veral waar wanneer jou besigheid probeer om 'n sukkelende ekonomie te oorleef. Om kostebesparende keuses te maak kan makliker of moeiliker word, afhangende van hoe jy jou inkomste/s en uitgawes bestuur.
Probeer kostebesparings vind waar jy ook al kan. Watter subskripsies betaal jy nog, wat jy nie meer nodig het nie? Watter verskaffersverhoudinge moet beëindig word? Spandeer jy te veel op skryfbehoeftes? Probeer om alle onnodige kostes uit te skakel, selfs al is hulle klein.
Wanneer jy tyd mors, mors jy geld. Wanneer dit kom by dinge soos verslagvoorbereiding, die invoer van data, en betaalbare en ontvangbare rekeninge, is dit die moeite werd om jou outomatiese opsies te ondersoek. Iets soos die uitvoer van fakture kan nou met 'n klik van 'n knoppie en 'n paar drukke op die sleutelbord gedoen word. Daarbenewens kan hulle veilig, wettig en doeltreffend hanteer word.
Sodra jy gedeeltes van jou besigheid geoutomatiseer het, kan jy eksklusief op die groei van jou besigheid fokus, eerder as om dit net te handhaaf. Dit is krities, want die groei van 'n besigheid verg uiterste toewyding.
Teiken ander markte
As jou huidige mark jou goed bedien, vra jouself of daar ander is. Soms is dit daardie ander markte wat die geld maak. As jou verbruikersmark wissel van jong professionele persone tot jong gesinne, dink aan waar hierdie mense die meeste van hulle tyd spandeer. Kan jy jou besigheid aan skole, restaurante of gemeenskapsgebeurtenisse bekend stel? Jy kan ook afslag aan spesiale belangstelling klubs aanbied, of 'n deel van jou winste aan skole en verenigings skenk.